P6_TA(2005)0240

Beskæftigelsens og produktivitetens indvirkning på økonomisk vækst

Europa-Parlamentets beslutning om beskæftigelsen og produktivitetens indvirkning på økonomisk vækst (2004/2188(INI))

Europa-Parlamentet,

- der henviser til arbejdsdokument fra Kommissionens tjenestegrene (SEK(2004)0690),

- der henviser til forretningsordenens artikel 45,

- der henviser til betænkning fra Udvalget om Beskæftigelse og Sociale Anliggender (A6-0109/2005),

A. der henviser til, at medlemsstaterne er ansvarlige for beskæftigelsespolitikken,

B. der henviser til, at tryghed i ansættelsen, lønniveauer, arbejdsvilkår, uddannelse og kapital pr. ansat alle er variabler, som er direkte forbundet med de ansattes produktivitetsniveau,

C. der henviser til, at sort arbejde har en negativ indvirkning på de sociale beskyttelsessystemer, beskæftigelsespolitikken og den sociale samhørighed,

D. der henviser til, at den nuværende økonomiske situation med øget konkurrence og intensiveret omstrukturering medfører tab af arbejdspladser og et ændret beskæftigelsesmønster i visse regioner og sektorer,

E. der henviser til, at det for at minimere de mulige negative indvirkninger af disse ændringer er vigtigt for alle involverede at identificere problemer i forbindelse med beskæftigelse og produktivitet,

F. der henviser til, at der i mange sektorer er opstået en mangel på faglært arbejdskraft, og der henviser til, at den oprindelige erhvervsaktive del af befolkningen i visse medlemsstater er faldende på grund af demografiske tendenser,

G. der henviser til, at den økonomiske vækst i Europa udgør omkring 2 %, hvilket ikke er tilstrækkeligt til at reducere arbejdsløsheden og fremme fuld beskæftigelse, og hvilket tydeligt viser, at det er nødvendigt at finde makroøkonomiske løsninger for at løse problemet med den manglende efterspørgsel,

H. der henviser til, at begge arbejdsmarkedets parter nøje bør inddrages i bestræbelserne på at undersøge forbindelsen mellem arbejdspladsernes kvalitet og produktiviteten, og der henviser til, at dette samarbejde vil bane vejen for fremgang i medlemsstaternes økonomier,

I. der henviser til, at små og mellemstore virksomheder tegner sig for det største antal arbejdsgivere og er hovedkraften bag økonomisk vækst,

J. der henviser til, at væksten i internet- og e-handelen betyder, at virksomheder inden for EU, herunder SMV'er, opererer på et stadigt mere globalt marked, og at deres behov for at være konkurrencedygtige bør tages i betragtning i denne bredere sammenhæng,

K. der henviser til, at økonomisk vækst på bekostning af vækst i beskæftigelsen er uønsket, og at alle former for vækst i beskæftigelsen derfor skal fremmes; der bemærker, at det fremgår af Kommissionens ovennævnte arbejdsdokument, at fleksible arbejdstidsordninger (herunder midlertidige kontrakter og deltidskontrakter) har bidraget til en stigning i beskæftigelsesgraden og erhvervsfrekvensen,

1. beklager, at Rådet mener, at stabilitets- og vækstpagten ikke længere er nødvendig for at skabe bedre vilkår for økonomisk vækst og for jobskabelsesmulighederne;

2. understreger betydningen af offentlige investeringer på EU-plan og nationalt plan for fremme af den sociale og økonomiske samhørighed som et middel til at øge efterspørgslen og fremme væksten i økonomien og beskæftigelsen;

3. mener, at EU kan blive et område med økonomiske, sociale og miljømæssige fremskridt, hvis der føres andre økonomiske, monetære og sociale politikker; bekræfter gyldigheden af de strategiske mål, der blev fastsat af Det Europæiske Råd i Lissabon den 23. og 24. marts 2000, for fuld beskæftigelse, herunder flere og bedre job, økonomisk vækst, social samhørighed (især bekæmpelse af fattigdom, indkomstskævheder og arbejdsløshed) og miljøbeskyttelse som instrumenter til at opnå en bæredygtig udvikling i EU, og mener, at disse strategiske mål bør være EU's højeste prioritet i de næste fem år;

4. mener, at Den Økonomiske og Monetære Union og stabilitets- og vækstpagten vil være til gavn for det indre marked og fremme et ikke-inflationært makroøkonomisk klima med lav rente og dermed styrke betingelserne for økonomisk vækst og beskæftigelsesmulighederne samt skabe et holdbart grundlag for social samhørighed;

5. mener, at en succesfuld og holdbar Økonomisk og Monetær Union, et velfungerende indre marked og høj beskæftigelse ikke udelukkende skal sikres ved hjælp af strukturreformer af medlemsstaternes sociale beskyttelsessystemer, eftersom strukturreformer skal have omfattende rækkevidde i modsætning til begrænsede eller lejlighedsvise foranstaltninger, så der bliver en sammenhængende tilgang til det komplekse spørgsmål om incitamenter i forbindelse med jobskabelse;

6. støtter konklusionen i Kommissionens ovennævnte arbejdsdokument om, at reformforsøg, der sigter på at stimulere beskæftigelsen, bl.a. bør være rettet imod reformer af skatte- og overførselsindkomstsystemerne, så arbejde betaler sig, aktive arbejdsmarkedspolitikker, der forbedrer beskæftigelsesegnetheden, moderniseringer af arbejdets tilrettelæggelse med mere fleksible ansættelseskontrakter, indsatsen for at fremme arbejdskraftens geografiske og faglige mobilitet samt indsatsen for at gøre fælles overenskomstforhandlingssystemer mere beskæftigelsesvenlige;

7. mener, at reformen af de sociale beskyttelsessystemer samt skatte-, økonomi-, beskæftigelses- og finanspolitikkerne bør gribes an på en konsekvent måde, idet der tages behørig højde for det europæiske mål om høj beskæftigelse og social beskyttelse;

8. mener, at der i denne forbindelse samt for at fremme økonomiske og beskæftigelsesmæssige strategier i Den Europæiske Union, hvor der tages højde for målsætningerne om social beskyttelse, i højere grad bør fokuseres på at fremme markedseffektivitet, teknologisk innovation, efteruddannelses- og uddannelsessystemerne, konkurrenceevnen og produktiviteten som forudsætninger for vækst og beskæftigelse;

9. mener, at innovation og iværksætterånd er meget vigtige for at skabe vækst, beskæftigelse og produktivitet, og at Kommissionen bør fremme samspillet mellem virksomheder, skoler, universiteter og forskere i og uden for Den Europæiske Union med henblik på at stimulere og katalysere iværksætterånden og innovationen;

10. mener, at den ovenfor anførte helhedsstrategi vil maksimere bestræbelserne på at fremme beskæftigelsen og integreringen i samfundet og bekæmpe arbejdsløsheden, og at øget jobskabelse, arbejdstagerbeskyttelse og -sikkerhed i den forbindelse vil gå hånd i hånd med nødvendigheden af at få arbejdsmarkederne til at fungere bedre, hvilket igen bidrager til en velfungerende Økonomisk og Monetær Union;

11. bemærker at der for at forbedre det indre marked, skabe et gunstigt erhvervsklima for SMV'er og mindske de administrative og beskatningsmæssige omkostninger i højere grad skal fokuseres på at forenkle fællesskabslovgivningen og den nationale lovgivning og gennemføre bedre konsekvensanalyser; mener, at ordninger og fremgangsmåder til finansiering af de små og mellemstore virksomheder, såsom risikovillig kapital, bør stimuleres;

12. anerkender den vigtige rolle, som Den Europæiske Investeringsbank spiller med hensyn til at skabe beskæftigelse gennem investeringsmuligheder i Europa; opfordrer indtrængende Den Europæiske Investeringsbank til at øge sine aktiviteter på dette område ved at fremme interventionen inden for områderne teknologisk innovation samt efteruddannelses- og uddannelsessystemer;

13. bemærker, at et styrket indre marked kombineret med arbejdsmarkedsreform og integrerede kapitalmarkeder vil give rige muligheder for at skabe omfattende vækst i det europæiske BNP; mener derfor, at en uddybning af det indre marked, særlig inden for tjenesteydelser, er vigtig;

14. anerkender betydningen af offentlige ydelser og leveringen af disse for at fremme den sociale, økonomiske og territoriale samhørighed i EU samt for at skabe økonomisk vækst og øget beskæftigelse;

15. mener, at større mobilitet for arbejdskraften, både geografisk og beskæftigelsesmæssigt, vil mindske forskellene mellem udbud og efterspørgsel på arbejdsmarkedet og give et væsentligt højere beskæftigelsesniveau, samt at der stadig er betydelige muligheder for yderligere forbedringer på dette område;

16. understreger behovet for at træffe foranstaltninger med henblik på at sikre ældres erhvervsaktivitet og imødegå førtidspensionering; mener, at de ældre arbejdstageres bidrag ikke må forspildes, idet disse med deres erfaring og viden kan være med til at fremme produktiviteten i den europæiske økonomi; mener, at ældre mennesker, med deres erfaring og evner, bør betragtes som en ressource, der skal bruges, frem for et problem, der skal tages op;

17. anerkender vigtigheden af arbejdstagernes frie bevægelighed i hele Unionen og opfordrer derfor medlemsstaterne til at gennemgå overgangsperioden for de nye medlemsstater i forhold til arbejdstagernes frie bevægelighed med henblik på at fjerne alle hindringer for arbejdskraftens mobilitet;

18. anerkender den rolle, arbejdsmarkedets parter spiller i forbindelse med at skabe en succesfuld og holdbar Økonomisk og Monetær Union;

19. opfordrer medlemsstaterne til at tage hånd om problemet med sort arbejde, som har en negativ indvirkning på de sociale beskyttelsessystemer, den sociale samhørighed, konkurrenceevnen og produktiviteten;

20. opfordrer medlemsstaterne til i overensstemmelse med nationale regler og national praksis at modernisere skattesystemerne og de sociale beskyttelsessystemer, så de kan tilpasses strukturelle ændringer på arbejdsmarkedet og fremme udviklingen af en faglært, uddannet og fleksibel arbejdsstyrke, der kan bidrage til konkurrenceevnen, beskæftigelsen og produktiviteten;

21. opfordrer Kommissionen til i samarbejde med medlemsstaterne og efter at have hørt begge arbejdsmarkedets parter at analysere udviklingen, innovationen og fremskridtet med hensyn til ovenstående målsætninger og til at sende relevante rapporter til Europa-Parlamentet og Rådet om arbejdspladsernes kvalitet, arbejdsmarkedets effektivitet, produktiviteten, skattesystemerne og de sociale beskyttelsessystemer i forhold til alle økonomiske sektorer;

22. pålægger sin formand at sende denne beslutning til Rådet og Kommissionen.

--------------------------------------------------